ผู้ว่าฯ ฉะเชิงเทรา ประชุมสรุปผลความก้าวหน้าโครงการสานพลังประชารัฐ สร้างฝายมีชีวิต รักษ์น้ำรักษ์ป่า
ผู้ว่าราชการจังหวัดฉะเชิงเทรา ประชุมสรุปผลความก้าวหน้าโครงการสานพลังประชารัฐ สร้างฝายมีชีวิต รักษ์น้ำรักษ์ป่า ส่งเสริมเศรษฐกิจฐานรากสู่ชุมชนเข้มแข็ง ตามศาสตร์พระราชา

ที่ห้องประชุมศูนย์ศึกษาการพัฒนาเขาหินซ้อนอันเนื่องมาจากพระราชดำริ นายสุวิทย์ คำดี ผู้ว่าราชการจังหวัดฉะเชิงเทรา เป็นประธานประชุมสรุปผลความก้าวหน้าการสร้างฝายมีชีวิตตามโครงการสานพลังประชารัฐ สร้างฝายมีชีวิตรักษ์น้ำ รักษ์ป่า ส่งเสริมเศรษฐกิจฐานรากสู่ชุมชนเข้มแข็ง โดยมีพระมหาอาจารย์สุภาพ พุทฺธวิริโย วัดป่านาคำ จังหวัดกาฬสินธุ์ มาให้ความรู้ในเรื่องฝายมีชีวิต การขับเคลื่อนศาสตร์พระราชา การพึ่งพาตนเอง การใช้ธรรมชาติพึ่งพาธรรมชาติ และการบริหารจัดการน้ำเพื่อให้เกิดประโยชน์ผู้เข้าร่วมประชุมประกอบด้วย นายกิตติพันธุ์ โรจนชีวะ รองผู้ว่าราชการจังหวัดฉะเชิงเทรา นายอำเภอแปลงยาว นายอำเภอสนามชัยเขต พัฒนาการอำเภอ ครูฝาย และภาคเอกชนที่สนับสนุนการสร้างฝายมีชีวิต


 นายสุวิทย์ คำดี ผู้ว่าราชการจังหวัดฉะเชิงเทรา กล่าวว่า การประชุมในวันนี้เป็นการสร้างความเข้าใจในเรื่องการขับเคลื่อนนโยบายการทำงานของผู้ว่าราชการจังหวัดฉะเชิงเทรา “ลูกหลวงพ่อโสธร ไปด้วยกัน ไปได้ไกล” ซึ่งเป็นการทำงานที่จะไม่ทิ้งใครไว้ข้างหลังโดยเฉพาะคนชายขอบ โดยขอให้ทุกหน่วยงาน ทุกองค์กร ไม่ว่าจะเป็นภาครัฐ เอกชน ประชาชน ให้มีการบูรณาการทำงานร่วมกันเพื่อเดินหน้าและก้าวไปพร้อมๆกัน  นอกจากนี้ ผู้ว่าราชการจังหวัดฉะเชิงเทรา ได้กล่าวถึงความก้าวหน้าของการสร้างฝายมีชีวิต ตามโครงการสานพลังประชารัฐฯ ของจังหวัดฉะเชิงเทรานั้น ขณะนี้ได้ดำเนินการสร้างไปแล้วกว่า 30 ฝาย และที่รอดำเนินการอีก 20 ฝาย คาดว่าจะดำเนินการแล้วเสร็จทั้งหมด 90 ฝาย ในปี 2561  ซึ่งโครงการนี้ นอกจากจะช่วยพัฒนาสังคมเศรษฐกิจฐานรากให้มีความเข้มแข็ง มั่นคง มั่งคั่ง และยั่งยืน เกิดประโยชน์สูงสุดแก่ประชาชนในพื้นที่แล้ว โครงการดังกล่าวยังเป็นนโยบายที่สำคัญของรัฐบาลชุดปัจจุบัน ที่ให้ทุกภาคส่วนได้น้อมนำหลักแนวคิดปรัชญาของเศรษฐกิจพอเพียง และศาสตร์ของพระราชาไปปรับใช้กับการดำรงชีวิต และเป็นแนวทางในการพัฒนาหมู่บ้าน ชุมชน เพื่อนำความผาสุกสู่ตัวเองและชุมชนตลอดไป

 ในโอกาสเดียวกันนี้ ผู้ว่าราชการจังหวัดฉะเชิงเทรา ได้กล่าวฝากขอให้ทุกคนมีความตั้งใจในการนำศาสตร์พระราชามาใช้ในการดำเนินชีวิตประจำวัน ใช้หลักการอดทน อดกลั้น โอบอุ้มคนชายขอบ และขอให้คนชายขอบพึงระลึกเสมอว่า “ความยากจนไม่ใช่กรรมพันธุ์ แก้ไขด้วยหลักปรัชญาของเศรษฐกิจพอเพียง”